2020. gada 5. maijā Rīkojums Nr. 253

Rīgā (prot. Nr. 30 34. §)

**Par atļauju Artim Grinbergam savienot amatus**

1. Ministru kabinets (Rīgā, Brīvības bulvārī 36, LV-1050), izskatot Arta Grinberga lūgumu atļaut savienot Rīgas ostas valdes locekļa amatu ar ekonomikas ministra padomnieka amatu, padomes locekļa amatu akciju sabiedrībā "SAKRET HOLDINGS" un padomes priekšsēdētāja vietnieka amatu nodibinājumā "Domnīca Certus", konstatēja:

1.1. saskaņā ar likuma "Par interešu konflikta novēršanu valsts amatpersonu darbībā" (turpmāk – likums) 4. panta 2.3 daļu par valsts amatpersonām ir uzskatāmas arī personas, kuras ieņem ostas valdes locekļa amatu. Saskaņā ar likuma 7. panta piekto daļu likuma 4. panta 2.3 daļā minētā amatpersona papildus likuma 6. panta ceturtajā daļā noteiktajam var savienot valsts amatpersonas amatu tikai ar citu amatu, uzņēmuma līguma vai pilnvarojuma izpildi, ja šī savienošana nerada interešu konfliktu un ir saņemta tās valsts amatpersonas vai koleģiālās institūcijas rakstveida atļauja, kura attiecīgo personu iecēlusi amatā;

1.2. saskaņā ar likuma 8.1 panta pirmo daļu personai, kura, stājoties valsts amatpersonas amatā, vienlaikus ieņem citu amatu un šāda amatu savienošana ir pieļaujama, saņemot amatpersonas (institūcijas) rakstveida atļauju, ir pienākums pirms iecelšanas, ievēlēšanas vai apstiprināšanas amatā rakstveidā iesniegt minētajai amatpersonai (institūcijai) lūgumu atļaut valsts amatpersonas amatu savienot ar citu amatu;

1.3. Ministru kabinets ir institūcija, kas saskaņā ar likuma 7. panta piekto daļu ir kompetenta izsniegt atļauju Rīgas ostas valdes locekļa amatu savienot ar citu amatu;

1.4. atbilstoši Rīgas brīvostas likuma 5. panta pirmajai daļai Rīgas ostas pārvaldīšanu veic ostas pārvalde, kuras statuss noteikts Likumā par ostām. Ostas pārvaldes kompetenci nosaka Rīgas brīvostas likums, Likums par ostām, Ministru kabineta 2020. gada 28. janvāra noteikumi Nr. 61 "Rīgas brīvostas pārvaldes nolikums" (turpmāk – noteikumi Nr. 61) un Ministru kabineta 2020. gada 4. februāra noteikumi Nr. 77 "Rīgas brīvostas noteikumi", kas reglamentē Rīgas brīvostas iekšējo režīmu;

1.5. no Rīgas brīvostas likuma 2. panta izriet, ka Rīgas brīvosta ir izveidota, lai veicinātu Latvijas līdzdalību starptautiskajā tirdzniecībā, investīciju piesaisti, ražošanas un pakalpojumu attīstību, kā arī jaunu darba vietu radīšanu;

1.6. Rīgas brīvostas likuma 6. panta pirmā daļa nosaka, ka ostas pārvaldes augstākā lēmējinstitūcija ir ostas valde. Saskaņā ar noteikumu Nr. 61 34. punktu Rīgas ostas valdes kompetencē ir:

1.6.1. izskatīt un pieņemt lēmumu par brīvostas noteikumu projektu;

1.6.2. izskatīt un pieņemt lēmumu par brīvostas robežu projektu;

1.6.3. apstiprināt ostas attīstības programmu;

1.6.4. apstiprināt ostas mārketinga stratēģiju trim gadiem;

1.6.5. apstiprināt brīvostas pārvaldes budžetu katram finansiālajam gadam;

1.6.6. apstiprināt brīvostas finanšu rādītājus un nefinanšu mērķus atbilstoši ostas attīstības programmai, kontrolēt nefinanšu mērķu izpildi;

1.6.7. izdarīt izmaiņas kārtējā gada budžetā, apstiprināt un precizēt turpmāko gadu investīciju programmu;

1.6.8. apstiprināt brīvostas pārvaldes finanšu līdzekļu izlietojuma tāmes projektu nākamajam kalendāra gadam un turpmākajiem pieciem gadiem un izdarīt grozījumus tajā;

1.6.9. apstiprināt zemes un nekustamā īpašuma nomas maksas un maksas par apbūves tiesību noteikšanu principus, kā arī nomas līgumu un apbūves tiesību līgumu noslēgšanas kārtību;

1.6.10. izlemt jautājumus par zemes un būvju nodošanu nomā un apbūves tiesību līgumu noslēgšanu, kā arī noteikt zemes un būvju nomas maksas apmēru un maksu par apbūves tiesībām;

1.6.11. izskatīt komersantu iesniegumus, kuri adresēti ostas valdei vai ir tās kompetencē;

1.6.12. izskatīt visas sūdzības par Eiropas Parlamenta un Padomes 2017. gada 15. februāra Regulas (ES) 2017/352, ar ko izveido ostas pakalpojumu sniegšanas sistēmu un kopīgos noteikumus par ostu finansēšanas pārredzamību, pārkāpumiem;

1.6.13. pieņemt lēmumus par atļauju uzsākt paredzēto darbību ostas teritorijā atbilstoši likumam "Par ietekmes uz vidi novērtējumu";

1.6.14. izsniegt atļaujas licencētas komercdarbības veikšanai brīvostā;

1.6.15. izsniegt atļaujas par tiesībām piemērot tiešo nodokļu atvieglojumus;

1.6.16. lemt par noteikumu Nr. 61 34.10., 34.11., 34.14., 34.15., 34.21. un 34.25. apakšpunktā minētā līguma slēgšanu, kā arī par tāda līguma slēgšanu, kura summa pārsniedz 75 000 *euro* (bez pievienotās vērtības nodokļa) vai darbības laiks pārsniedz piecus gadus;

1.6.17. iepazīties ar informāciju par pārvaldnieka rīcību un darījumiem viņa kompetencē esošajos jautājumos, kas izriet no noteikumu Nr. 61 34.16. apakš­punkta;

1.6.18. apstiprināt brīvostas pārvaldes struktūru un amatu sarakstu;

1.6.19. apstiprināt vidēja termiņa iekšējā audita stratēģisko plānu un gada audita plānu;

1.6.20. iesniegt Latvijas Ostu, tranzīta un loģistikas padomei priekšlikumus par valsts investīciju piesaistīšanu brīvostai;

1.6.21. izlemt jautājumus par tādu kredītu ņemšanu, kas pārsniedz noteikumu Nr. 61 34.16. apakšpunktā minēto apmēru;

1.6.22. sagatavot un iesniegt Latvijas Ostu, tranzīta un loģistikas padomei priekšlikumus par nekustamā īpašuma atsavināšanu sabiedrības vajadzībām;

1.6.23. pieņemt ieteikuma rakstura lēmumus par brīvostas pārvaldes valdījumā esošā nekustamā īpašuma atsavināšanu, nekustamā īpašuma iegūšanu valsts vai pašvaldības īpašumā un komunikāciju un citu objektu izbūvi brīvostā, kas var ietekmēt ostas darbību;

1.6.24. pieņemt lēmumus par nekustamā īpašuma iegūšanu brīvostas pārvaldes īpašumā un brīvostas pārvaldei piederošā nekustamā īpašuma atsavināšanu;

1.6.25. izīrēt vai iznomāt brīvostas pārvaldes labā nodibinātos servitūtus uz citām juridiskām un fiziskām personām piederošo nekustamo īpašumu;

1.6.26. atcelt brīvostas pārvaldnieka rīkojumus;

1.6.27. apstiprināt korupcijas novēršanas politiku, trauksmes celšanas kārtību, risku vadības sistēmu un uzraudzīt to īstenošanu atbilstoši normatīvajiem aktiem;

1.6.28. iesniegt Satiksmes ministrijā priekšlikumus par nepieciešamajiem grozījumiem Rīgas brīvostas pārvaldes nolikumā;

1.6.29. apstiprināt brīvostas pārvaldes emblēmu, citu atribūtiku un veidlapu paraugus;

1.6.30. izlemt citus ar brīvostas darbību saistītus jautājumus;

1.7. A. Grinbergs pilda:

1.7.1. ekonomikas ministra padomnieka amata pienākumus un sniedz ekonomikas ministram konsultācijas ekonomikas jautājumos;

1.7.2. padomes locekļa amata pienākumus akciju sabiedrībā "SAKRET HOLDINGS", kuras darbības veids ir būvmateriālu ražošana un tirdzniecība. A. Grinbergs akciju sabiedrībā "SAKRET HOLDINGS" nodrošina pārraudzības funkcijas izpildi, pārstāv akcionāru intereses sapulču starplaikā, kā arī Komerclikumā un statūtos noteiktajos ietvaros uzrauga akciju sabiedrības "SAKRET HOLDINGS" valdes darbību;

1.7.3. padomes priekšsēdētāja vietnieka amata pienākumus nodibinājumā "Domnīca Certus", kura darbības mērķis ir veicināt Latvijas ilgtspējīgu izaugsmi, veicot sociālekonomisko jautājumu zinātnisku izpēti un nodrošinot nepieciešamo analītisko bāzi priekšlikumu un iniciatīvu izstrādei un ieviešanai sadarbībā ar uzņēmējiem, valsts un pašvaldību institūcijām un vadošajām augstskolām. A. Grinbergs nodibinājumā "Domnīca Certus" nodrošina pārraudzības funkcijas izpildi, kā arī Biedrību un nodibinājumu likumā un statūtos noteiktajos ietvaros uzrauga nodibinājuma "Domnīca Certus" valdes darbību.

2. Izvērtējot Likuma par ostām 7. pantā, Rīgas brīvostas likuma 2. pantā un noteikumu Nr. 61 34. punktā noteiktās Rīgas ostas valdes funkcijas kopsakarā ar šā rīkojuma 1.7. apakšpunktā minētajiem A. Grinberga amata pienākumiem, secināms, ka Rīgas ostas valdes locekļa amata savienošana ar ekonomikas ministra padomnieka amatu, akciju sabiedrības "SAKRET HOLDINGS" padomes locekļa amatu un nodibinājuma "Domnīca Certus" padomes priekšsēdētāja vietnieka amatu interešu konfliktu nerada, netiks ierosināti un pieņemti lēmumi vai veiktas citas darbības, kas varētu skart A. Grinberga kā valsts amatpersonas personiskās un mantiskās intereses, kā arī nav pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai.

3. Ņemot vērā minētos apsvērumus un likuma 8.1 panta piekto daļu, atļaut Artim Grinbergam savienot Rīgas ostas valdes locekļa amatu ar ekonomikas ministra padomnieka amatu, akciju sabiedrības "SAKRET HOLDINGS" padomes locekļa amatu un nodibinājuma "Domnīca Certus" padomes priekšsēdētāja vietnieka amatu.

4. Atbilstoši likuma vispārīgajam regulējumam amatpersona pati ir atbildīga par interešu konflikta nepieļaušanu un valsts amatpersonas ētikas normu ievērošanu, tāpēc, neraugoties uz kompetentās institūcijas doto atļauju savienot amatus, A. Grinbergam ir pienākums jebkurā brīdī izvērtēt interešu konflikta iespējamību un rīcības atbilstību amatpersonas ētikas normām, ja, pildot Rīgas ostas valdes locekļa amatu vai pārējos minētos amatus, pastāv iespēja, ka A. Grinbergs var nonākt interešu konflikta situācijā.

5. Šo rīkojumu saskaņā ar Administratīvā procesa likuma 76. panta otro daļu un 188. panta otro daļu, kā arī Administratīvā procesa likuma 189. panta pirmo daļu var pārsūdzēt Administratīvajā rajona tiesā mēneša laikā no šā rīkojuma spēkā stāšanās dienas.

Ministru prezidents A. K. Kariņš

Ekonomikas ministrs J. Vitenbergs